Încercările directorului interimar al Transurb SA, Gigel Caliga, de a obține acordul conducerii ANAF București pentru o reeșalonare a datoriilor de aproximativ 15 milioane lei pe care societatea le are la bugetul de stat au eșuat, conducerea ANAF anunțându-și decizia de a demara procedura de executare silită a Transurb. Această măsură ar presupune blocarea conturilor Transurb și sechestrul pe autobuze și troleibuze, care ar urma să fie scoase la licitație.

Probabil că nu se va ajunge la aceste măsuri severe, care ar însemna colapsul transportului local la Galați, dar situația economică a regiei locale de transport este falimentară. A spus-o astăzi, la începutul ședinței Consiliului Municipal, chiar directorul interimar al Transurb, Gigel Caliga.

Situația Transurb a fost înrăutățită de majorarea salariului minim și introducerea accizei la motorină

Potrivit lui Caliga, proiectul de modernizare a transportului local derulat cu asistența Băncii Europene pentru Reconstrucție și Dezoltare (BERD) a indus o subfinanțare cronică a societății, la care s-au adăugat alte pierderi financiare determinate de majorarea salariilor ca urmare a creșterii salariului minim pe economie de la 1 ianurie, dar și creșterea prețului motorinei ca urmare a introducerii accizei.

„Există riscul blocării unui serviciu municipal important pentru locuitorii orașului. Transurb traversează o criză economică grea, proiectul pilot al BERD, prin contractul de delegare produce pierderi operaționale și subfinanțare cronică încă de la demararea lui, în 2015. Este acum prilejul de a vă adresa rugămintea de a reanaliza prevederile hotărârii de consiliu din 19 decembrie 2017, prin care a fost stabilit un tarif de compensare de 5,35 lei/km în anul 2018, mai mic decât în 2017, fără a se avea în vedere unele aspecte, precum scumpirea carburanților prin mărirea accizei în prețul motorinei, majorarea salariului minim pe economie, inflația, indicele general de prețuri, precum și nerealizarea investițiilor în parcul auto, investiții prevăzute în strategia de transport aprobată de Consiliul Local.

Acest tarif de 5,35 lei/km plafonează veniturile Transurb, inclusiv cele din vânzarea de bilete urmând a produce o pierdere de 13 milioane lei în 2018. Ca să vă faceți o idee, capitalul social al Transurb este de 12 milioane”, a spus Gigel Caliga.

Pentru relansarea activității societății, directorul interimar al Transurb a înaintat Consiliului Municipal mai multe variante de buget, în funcție de mai multe tarife de compensare. „Un tarif bazat pe costurile reale nu trebuie să vă sperie, pentru că nu conduce în mod automat la creșterea sumelor acordate de primărie. Avem în vedere un program de creștere a încasărilor, care să acopere cât mai mult acest nou tarif. Mai mult de atât, avem pregătit și un program de reducere a cheltuielilor”, a mai spus directorul interimar al Transurb.

Pucheanu: „o să ajungem ca bugetul local să îl dăm în administrarea Transurb”

Primarul Ionuț Pucheanu i-a cerut directorului Transurb ca la următoarea ședință a Consiliului Municipal să înainteze un proiect de revizuire a tarifului de compensare, dar în același timp, a cerut o eficienizare a transportului local, pentru că Transurb tinde să devină un fel de „Calorgal 2” prin subvențiile presupuse pentru acoperirea cheltuielilor de funcționare.

„Cred că rolul manager la Transurb este și de a rentabiliza societatea. Vă spun, e o părere și cred că e una pertinentă, că nu poți privi bugetul local în permanență ca pe un colac de salvare. Nu contează cât cheltuiești.

Veți ajunge pentru noi ”Calorgal 2”. Potrivit calculelor noastre, vă duceți anul ăsta la subvenții de 50 de milioane de lei. Am reușit să închidem vana prin care se duceau extrem de mulți bani la Calorgal și vă rog ca Transurbul să încercați să vă încadrați în niște sume, pentru că dacă nu ne impunem de la bun început niște obiective o să ajungem ca bugetul local să îl dăm în administrarea Transurb. Abordarea mea mi se pare una corectă”, a spus Pucheanu.

Consilierul municipal Virgiliu Vals a sugerat ca la Transurb să fie regândită organigrama, pentru că în condițiile în care societatea are 840 de angajați la 140 de mijloace de transport care sunt zilnic pe trasee, asta ar însemna cam 6 angajați la un mijloc de transport, ceea ce ar putea însemna un eșalon cam mare de personal de asistență tehnică și administrativ.